Lørdag tages der hul på allersidste kapitel af ord- og litteraturfestivalen Ordkraft. Boginteresserede skal være hurtige, hvis de vil være med, for lørdag er nemlig tredje og sidste dag for festivalen. Siden torsdag har der været ord, litteratur og bøger på programmet i Nordkraft, hvor flere har været forbi festivalen, der er skabt for at stille skarpt på tidens litteratur. Lørdag er ingen undtagelse. Og på festivalens sidste dag byder Ordkraft på et stjernespækket program, hvor deltagere kan opleve helt store forfattere som Jussi Adler Olsen, Peter Madsen og Iben Mondrup. Også Jesper Stein har lagt vejen forbi tredagsfestivalen. Han er netop udkommet med sin nye roman ’Ædru’, der handler om en forfatter, der er nødt til at holde op med at drikke. En historie, der er opstået ved at se indad. -	Jeg har valgt at tage det hensyn, at jeg kunne fortælle min egen historie. Så det er min oplevelse, mine følelser og mine tanker, der er i den bog. Bogen udkom i marts 2022, og har allerede sat gang i læserne. Jesper Stein har nemlig fået mange reaktioner - også mange flere, end han havde regnet med. - Mange kommentarer er kommet fra pårørende, der har været meget påvirket. De har følt sig befriet af bogen, fordi den både forklarer, hvad der er i spil for en alkoholiker, men også frikender de pårørende for al ansvar og skyld, siger han. Ordkraft er fået en stor betydning for Jesper Stein. Han har været med tidligere, og der var derfor ingen tvivl om, at han også skulle være med igen. Ligesindede mødes Én af de mange, der har lagt vejen forbi ordfestivalen, er Sofie Prip, der er danskstuderende på Aalborg Universitet. Hun deltager i arrangementet for anden dag i streg. Lørdag er hun dog kommet med et mere klart formål. Hun vil høre oplæg fra bestemte forfattere – men også købe bøger. -	Det er mega fedt, at mennesker, der har samme interesser, kan komme og dyrke fællesskabet og snakke med de forfattere, de måske læser, siger hun. Hvis du ikke selv kan nå forbi festivalen, så frygt ikke. Du kan nemlig se med, når TV2 Nords reporter Emma Fjordbak og fotograf Ivan Johan Hansen sender direkte fra Ordkraft. Det sker flere gange i løbet af dagen og kan ses på TV2 Nord Salto og TV2 Nords facebookside. Derudover kan du se et længere sammendrag med de bedste klip fra festivalen efter de regionale nyhederne lørdag klokken 19.40.

Referat:
TV2 Nord er med direkte fra ord- og litteraturfestivalens sidste dag.